Predkladacia správa

Dopravná nehodovosť je považovaná za problém s výraznými  ekonomickými  a morálnymi následkami na jednotlivcov i celú spoločnosť. Túto skutočnosť si uvedomujú všetky členské štáty Európskej únie, pričom výsledkom ich spoločného úsilia je ambiciózny cieľ – znížiť úmrtnosť dôsledkom dopravných nehôd do roku 2010 o 50 %, pričom východiskovým je rok 2002. 

Ministerstvo dopravy, pôšt a telekomunikácií Slovenskej republiky ako gestor pre koordináciu aktivít na podporu a zvýšenie bezpečnosti cestnej premávky pripravilo po konzultácii so zástupcami rezortov združených v Rade vlády Slovenskej republiky pre bezpečnosť cestnej premávky a na základe uznesenia vlády Slovenskej republiky č. 1162 z 1. decembra 2004 návrh Národného plánu na zvýšenie bezpečnosti cestnej premávky na II. polrok 2005 a s výhľadom do roku 2010.

Predkladaný materiál vychádza z analytickej časti a opodstatnených odôvodnení. Následne navrhuje opatrenia, ktorých realizáciou sa má docieliť komplexné zníženie následkov dopravných nehôd.

Finančné nároky sú obsiahnuté v bode 3 materiálu a v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.